EXCLUSIV SURSE Ecaterina Andronescu se pregătește să candideze la alegerile prezidențiale. Ministrul Educației: În acest moment, în partid nu s-a luat nicio decizie

Ecaterina Andronescu se pregătește să candideze la alegerile prezidențiale, fie din partea PSD, fie independent, pe modelul urmat de Sorin Oprescu la primăria Capitalei, au declarat pentru Edupedu.ro surse politice.

Între timp, liderul PSD, Liviu Dragnea, construiește o opoziție la Andronescu atât în interiorul Ministerului Educației, cât și în partid. Potrivit surselor Edupedu.ro, la următorul comitet executiv al PSD, deputatul de Iași Camelia Gavrilă – de două ori inspectoare școlară generală în Iaşi – va prelua funcția de președinte al departamentului de educație în PSD, poziție din care îi va putea întoarce în partid toate proiectele Ecaterinei Andronescu.

În Ministerul Educației, opoziția la Andronescu este asigurată prin intermediul lui Liviu Pop, de oamenii angajați de el în instituție, au declarat sursele Edupedu.ro.

Contactată de Edupedu.ro, Ecaterina Andronescu a declarat că are “atâta treabă” la Minister, “încât numai la asta nu m-am gândit”. Întrebată dacă spune că posibilitatea de a candida la prezidențiale este de 0%, Ecaterina Andronescu a răspuns, pentru Edupedu.ro: “Nu. Eu ce pot să vă spun în acest moment e că în partid nu s-a luat nicio decizie în legătură cu cel care va fi susținut de PSD pentru poziția cea mai înaltă în stat. L-ați auzit și pe șeful partidului, spunea: poate să fie un candidat unic al alianței, ceea ce fără îndoială ar crește șansele candidatului alianței PSD-ALDE, poate să fie dl Tăriceanu, dl Dragnea sau altul, asta este cred că ați auzit și dvs”.

Foto: Inquam Photos – Alberto Grosescu